ส่วนที่ 1

การประกอบธุรกิจ

นโยบายและภาพรวมการประกอบธุรกิจ 

  1.1 ประวัติความเป็นมาและลักษณะการประกอบธุรกิจ

  บริษัทฯ เริ่มประกอบธุรกิจ ปี 2521 ในนาม “บริษัท โรงพยาบาลเอกชล จำกัด”
  ด้วยทุนจดทะเบียน 22 ล้านบาท โดย ดร.เอกพจน์ วานิช ผู้ก่อตั้งโรงพยาบาลแห่งนี้
  เป็นผู้มีวิสัยทัศน์อันกว้างไกล ที่เล็งเห็นถึงการพัฒนาและการขยายตัวด้านเศรษฐกิจในจังหวัดชลบุรี
  คลอบคลุมมายังพื้นที่ในเขตแถบชายฝั่งทะเลภาคตะวันออก
  ด้วยความตระหนักถึงสุขภาพของประชาชน และความต้องการใช้บริการโรงพยาบาลที่เพิ่มมากขึ้น
  การริเริ่มทางธุรกิจนี้จึงนับได้ว่าโรงพยาบาลเอกชล
  เป็นโรงพยาบาลเอกชนแห่งแรกในจังหวัดชลบุรี

  เมื่อปี 2524 ได้เปิดดำเนินการโรงพยาบาลเอกชลอย่างเป็นทางการ
  โดยมีจำนวนเตียงจดทะเบียนไว้รับผู้ป่วย 80 เตียง และเมื่อปี 2535 บริษัทฯ
  ได้นำหุ้นเข้าจดทะเบียนในตลาดหลักทรัพย์แห่งประเทศไทย โดยใช้ชื่อย่อหลักทรัพย์ “AHC”
  ต่อมาในปี 2537 บริษัทฯ ได้จดทะเบียนแปรสภาพเป็นบริษัทมหาชน ชื่อว่า “บริษัท
  โรงพยาบาลเอกชลจำกัด (มหาชน)” บริษัทฯ มีทุนจดทะเบียน 125 ล้านบาท และเมื่อปี 2549
  บริษัท ได้ขยายกิจการโดยเปิดดำเนินการโรงพยาบาลอีกสาขาหนึ่ง ภายใต้ชื่อ
  “โรงพยาบาลเอกชล 2”

  ปัจจุบันบริษัทฯ ดำเนินธุรกิจกลุ่มโรงพยาบาล ภายใต้ชื่อโรงพยาบาลเอกชล หรือที่เรียกว่า
  โรงพยาบาลเอกชล 1 บนเนื้อที่ 12 ไร่ 3 งาน 87 ตารางวา
  มีจำนวนเตียงจดทะเบียนไว้รับผู้ป่วย 262 เตียง และภายใต้ชื่อโรงพยาบาลเอกชล 2 บนเนื้อที่
  15 ไร่ โดยมีจำนวนเตียงจดทะเบียนไว้รับผู้ป่วย 100 เตียง
  ให้บริการกลุ่มผู้ป่วยทั่วไปภายในประเทศ กลุ่มผู้ป่วยจากบริษัทประกัน กลุ่มลูกค้าสัญญา
  และกลุ่มลูกค้าประกันสังคม ทั้งสองโรงพยาบาลได้รับการรับรองคุณภาพระดับประเทศ HA
  (Hospital Accreditation) มีการให้บริการทางการแพทย์หลายสาขา
  เพื่อเพิ่มประสิทธิภาพการรักษาพยาบาลอย่างครบวงจร ทั้งการบริการผู้ป่วยนอกและผู้ป่วยใน
  โดยแพทย์ผู้เชี่ยวชาญเฉพาะทางและมีทีมพยาบาลพร้อมให้บริการ
  ทั้งเครื่องมือทางการแพทย์ที่ทันสมัย สามารถวิเคราะห์โรคที่มีความซับซ้อนได้อย่างละเอียด

  1.2 วิสัยทัศน์, พันธกิจ และกลยุทธ์ในการดำเนินงานของบริษัท

  วิสัยทัศน์ :
  โรงพยาบาลเอกชลจะเป็นโรงพยาบาลที่ให้บริการทางการแพทย์ระดับชั้นนำในภาคตะวันออก
  ภายในปี 2557 (เพื่อรองรับการบริการด้านการแพทย์ระดับทุติยภูมิ)

  พันธกิจ :

เพื่อให้บริการด้านสุขภาพที่มีมาตรฐาน ด้วยคุณภาพความปลอดภัยพร้อมแพทย์ผู้เชี่ยวชาญและเครื่องมือที่ทันสมัย

มีความมุ่งมั่นเพื่อการพัฒนาคุณภาพการบริการอย่างต่อเนื่อง และทุกขั้นตอน เพื่อตอบสนองความพึงพอใจของผู้รับบริการ

มีความมุ่งมั่นที่พัฒนาสมรรถนะบุคลากรบนพื้นฐานแห่งการเรียนรู้ การอบรม การสอน เพื่อการทำงานเป็นทีม แลกเปลี่ยนเรียนรู้ซึ่งกันและกัน

มีความมุ่งมั่นที่จะมอบการดูแลผู้ป่วยด้วยจริยธรรมในวิชาชีพ ด้วยความซื่อสัตย์

มีความรับผิดชอบต่อสังคม ต่อการอนุรักษ์สิ่งแวดล้อมและทรัพยากรธรรมชาติ

1.3 การเปลี่ยนแปลงและพัฒนาการที่สำคัญ

ปี 2555

  - เมื่อเดือน พฤศจิกายน บริษัทฯ ได้ดำเนินการจัดซื้อที่ดินที่ติดกับโรงพยาบาลโดยมีวัตถุประสงค์
  เพื่อรองรับการขยายบริการที่เพิ่มขึ้นในอนาคต จำนวนพื้นที่ 1 ไร่ 1 งาน 82 ตารางวา

  - ดำเนินการจัดซื้อเครื่องมือและอุปกรณ์ทางการแพทย์ที่ทันสมัยเพิ่มเติม
  เพื่อเพิ่มศักยภาพในการรักษา รวมทั้งปรับปรุงอาคารและสถานที่ภายในอาคารผู้ป่วยให้สวยงาม
  ทันสมัย ปรับภาพลักษณ์การให้บริการสู่สากล

  - โรงพยาบาลเอกชลอยู่ระหว่างดำเนินการเตรียมเปิด “ห้องตรวจสวนหัวใจ
  (Catheterization Laboratory)” ซึ่งจะเปิดให้บริการประมาณกลางปี 2556

  - โรงพยาบาลเอกชล 2 รับผู้ป่วยใช้สิทธิประกันสังคม
  โดยได้รับโควต้าจากสำนักงานประกันสังคม สามารถรับผู้ประกันตนได้ จำนวน 120,000 คน

  ปี 2556

  - เมื่อวันที่ 18 พฤษภาคม 2556 ได้จดทะเบียนเพิ่มทุนของบริษัท จำนวน 25,000,000 หุ้น
  เป็นการระดมทุนของกิจการ ทำให้บริษัทฯ มีหุ้นจดทะเบียนเพิ่มขึ้นเป็น 150,000,000 หุ้น

- เดือนสิงหาคม โรงพยาบาลเอกชลได้เปิดให้บริการ “ห้องตรวจสวนหัวใจ (Catheterization
Laboratory)” อย่างเป็นทางการเพื่อเพิ่มความแข็งแกร่ง
และยกระดับความก้าวหน้าด้านบริการด้านการแพทย์ ด้วยมูลค่าการลงทุนที่ค่อนข้างสูง
แต่เป็นการยกระดับศักยภาพเข้าสู่การรักษาขั้นตติยภูมิอีกสาขาหนึ่ง

ปี 2557

-   บริษัทฯ ได้ดำเนินการจัดหาเครื่องมือและอุปกรณ์ทางการแพทย์ที่ทันสมัย
    เพื่อรองรับการให้บริการและการวินิจฉัยที่มีคุณภาพ และมีประสิทธิภาพ อาทิ

  เครื่อง CT Scan ขนาด 128 Slices เป็นเครื่องมือที่ใช้เวลาในการตรวจสั้น
  และผู้ป่วยได้รับรังสีน้อยที่สุด สามารถแสดงภาพได้ละเอียดถึง 128 ภาพ
  ในการสแกนผู้ป่วยเพียงรอบเดียว

  เครื่องเอ็กซเรย์ Digital Fluoroscopy เป็นเครื่องเอกซเรย์สำหรับการตรวจพิเศษทางรังสี
  โดยใช้ระบบควบคุมการทำงานจากระยะไกล (Remote Control) สามารถแสดงภาพได้แบบ
  Real - time

  เครื่องมือสลายต้อกระจกด้วยคลื่นความถี่สูง
  ทางสาขาจักษุได้เพิ่มประสิทธิภาพการรักษาโดยการนำเครื่องมือแพทย์ที่สามารถสลายต้อกระจกแบบแนวตรงและแนวขวาง
  มีระบบป้องกันการยุบตัวของ cornea ทำให้ผลการผ่าตัดออกมาได้ดี เป็นต้น

1.4 รางวัลที่ได้รับและระบบมาตรฐานการรับรองคุณภาพโดยสถาบัน องค์กรต่างๆ

ปี 2555

  - โรงพยาบาลเอกชล 2 ผ่านการรับรองคุณภาพระดับประเทศ (Hospital Accreditation)
  จากสถาบันรับรองคุณภาพสถานพยาบาล (องค์กรมหาชน)

ปี 2556

  - บริษัท โรงพยาบาลเอกชล จำกัด (มหาชน) ได้รับคัดเลือกจากนิตยาสาร Forbes Asia
  ให้เข้าไปอยู่ในทำเนียบสุดยอด 200 บริษัทขนาดกลาง และขนาดเล็กในภูมิภาคเอเชียแปซิฟิก
  ที่มีรายได้ประจำปีระหว่าง 5-1,000 ล้านเหรียญสหรัฐ อัตราผลตอบแทนผู้ถือหุ้น (ROE)
  และอัตรากำไรสุทธิก่อนภาษี (Pretax Margin) เฉลี่ยไม่ต่ำกว่า 10% ในช่วง 5 ปีที่ผ่านมา
  ยอดขายและกำไรสุทธิต่อหุ้นมีการเติบโตในช่วง 1 ปี และ 3 ปีล่าสุด
  และอัตราส่วนหนี้สินต่อทุนไม่เกิน 0.75 เท่า

  - โรงพยาบาลเอกชล
  ได้รับรางวัลความเชื่อถือความเป็นเลิศด้านห้องปฏิบัติการประเภทห้องปฏิบัติการตรวจสุขภาพคนหางานที่จะไปทำงานต่างประเทศ
  ระดับเพชร (Diamond Award) ประจำปี 2556 จากกรมวิทยาศาสตร์การแพทย์
  กระทรวงสาธารณสุข

  - ได้รับรางวัลจากสำนักงานทรัพยากรและความมั่นคงของมนุษย์จังหวัดชลบุรี
  ด้านการสนับสนุนให้คนพิการมีงาน เพื่อช่วยเหลือสังคมและหาอาชีพให้คนมีงานทำ

ปี 2557

  - โรงพยาบาลเอกชล และโรงพยาบาลเอกชล 2 ได้รับการรับรองคุณภาพระดับประเทศ
  (Hospital Re-accreditation) จากสถาบันรับรองคุณภาพสถานพยาบาล (องค์กรมหาชน)
  ซึ่งต้องมีการประเมินติดตามระบบคุณภาพอย่างสม่ำเสมอทุกปี

  - เพื่อเป็นการการันตีมาตรฐานคุณภาพการบริการ โรงพยาบาลเอกชล และโรงพยาบาลเอกชล
  2 ได้รับรางวัล Hospital Quality Award ระดับ Gold จากบริษัท
  อเมริกันอินเตอร์แนชชั่นแนลแอสชัวรันส์ จำกัด
  ซึ่งเป็นรางวัลการดำเนินงานของโรงพยาบาลที่ได้ให้บริการแก่ลูกค้าเป็นอย่างดี

1.5 โครงสร้างการถือหุ้นของกลุ่มบริษัท

บริษัทฯ ไม่มีบริษัทย่อยหรือบริษัทร่วม จึงไม่มีข้อมูลในหัวข้อดังกล่าว

1.6 ความสัมพันธ์กับกลุ่มธุรกิจของผู้ถือหุ้นใหญ่

บริษัทฯ ไม่มีความสัมพันธ์กับกลุ่มธุรกิจของผู้ถือหุ้นรายใหญ่

2. ลักษณะการประกอบธุรกิจ

2.1 ภาวะการตลาดและการแข่งขัน

  ปัจจุบันลักษณะธุรกิจของโรงพยาบาลเอกชนหลายแห่งได้มีการพัฒนาธุรกิจจนกลายเป็นกิจการขนาดใหญ่
  มีการบริหารแบบมืออาชีพ มีการควบคุมหรือรับรองโดยระบบมาตรฐานและระบบคุณภาพ
  ทั้งจากระดับในประเทศและระดับต่างประเทศ ส่งผลให้ธุรกิจโรงพยาบาลเอกชนเป็นที่ยอมรับ
  และมีทิศทางขยายตัวและเครือข่ายตลอดเวลา
  ตามการขยายตัวทางเศรษฐกิจของประชาชนระดับกลางและระดับบน
  กอรปกับประเทศไทยกำลังก้าวเข้าสู่การเป็นสังคมผู้สูงอายุอย่างชัดเจน
  ซึ่งหมายถึงปัญหาของโรคเรื้อรังและโรคซับซ้อนที่จะตามมา นอกจากนี้ โรงพยาบาลภาครัฐ
  ที่มีการพัฒนา
  และปรับปรุงการบริการให้มีความสะดวกและมีมาตรฐานทัดเทียมกับโรงพยาบาลเอกชน
  ก็เป็นส่วนสำคัญหนึ่งที่ทำให้การแข่งขันของธุรกิจด้านนี้จึงมีแนวโน้มรุนแรงเพิ่มขึ้นต่อไปในอนาคต

  ในกลุ่มของบริษัทโรงพยาบาลเอกชล ได้มีโรงพยาบาลในเครือ คือ โรงพยาบาลเอกชล 2
  เป็นโรงพยาบาลรองรับตลาดผู้ประกันตน และผู้ป่วยทั่วไป ส่วนโรงพยาบาลเอกชล 1
  เป็นโรงพยาบาลที่รองรับตลาดกลางหรือกลุ่มผู้อยู่ในวัยทำงาน หรือเจ้าของกิจการต่างๆ
  ซึ่งผู้มาใช้บริการจะมาจากชุมชนในจังหวัดชลบุรีและจังหวัดใกล้เคียงอื่นๆ
  ซึ่งที่ผ่านมากลุ่มโรงพยาบาลเอกชลก็ได้ขยายการบริการรักษาพยาบาลในสาขาอื่นๆ เพิ่มขึ้น
  ตามความเติบโตของชุมชนเมือง และเศรษฐกิจ

  บริษัทมีกลยุทธ์ในการรองรับการแข่งขันด้วยการพัฒนาคุณภาพ การบริการที่เป็นเลิศ
  การสร้างเครือข่ายทางการแพทย์ เพื่อตอบสนองความต้องการของผู้ป่วย
  และสามารถให้การรักษาพยาบาลในโรคที่มีลักษณะเฉพาะทางและซับซ้อน อย่างเช่น
  การเปิดศูนย์บริการตรวจสวนหัวใจ และหลอดเลือด และมีการประสานงาน เปิดโครงการรักษา
  Stroke Fast Track หรือทางด่วนโรคหลอดเลือดสมอง
  ซึ่งโรคหลอดเลือดสมองกลายเป็นสาเหตุการเสียชีวิตอันดับที่ 2 ของทั่วโลก
  หรือผู้ป่วยที่รอดชีวิตก็เสี่ยงต่อการเป็นอัมพฤกษ์ อัมพาต ซึ่งจากความก้าวหน้าทางการแพทย์
  ได้วิจัยว่าภายในเวลา 4 ชั่วโมงครึ่ง หากได้มาพบแพทย์ทันเวลา
  แพทย์ทางด้านสมองและระบบประสาทก็สามารถให้การฉีดยาละลายลิ่มเลือด
  และสามารถได้รับการรักษาอย่างรวดเร็วปลอดภัย

  นอกจากนี้ บริษัทมีนโยบายการกำหนดราคาที่เน้นเรื่องประสิทธิภาพและการรักษา
  และราคาค่าบริการที่เหมาะสม
  โดยทางบริษัทได้มีการบริหารต้นทุนอย่างมีประสิทธิภาพอย่างสม่ำเสมอ

2.2 การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์เพื่อจำหน่าย

  1. ปริมาณการและความสามารถให้บริการ ณ 31 ธันวาคม

  --------------------------------- ------ ------------ ----------- -------------
  ผู้ป่วยใน                            2557                2556        2555

  จำนวนเตียงจดทะเบียน                 362                 362         362

  ผู้ป่วยนอก                                                           

  ความสามารถให้บริการต่อวัน (คน)               1,772        1,772       1,596
  --------------------------------- ------ ------------ ----------- -------------

2. วัตถุดิบและผู้จำหน่ายวัตถุดิบ

  สินค้าและวัตถุดิบที่จำเป็นในธุรกิจของโรงพยาบาล คือ ยา เวชภัณฑ์
  และอุปกรณ์เครื่องมือทางการแพทย์ ด้วยระบบบริหารจัดการ
  สต็อกหรือการสำรองสินค้าคงคลังอย่างมีประสิทธิภาพ เพื่อวางแผนในการจัดซื้อ
  และการมีโรงพยาบาลเอกชล 2 เพิ่มขึ้นในเครือ
  ทำให้บริษัทได้ประโยชน์จากการประหยัดขนาดต้นทุนหรือ Economy of Scale ได้
  ส่งผลให้บริษัทจะไม่ประสบปัญหาการขาดแคลน ยา อุปกรณ์ หรือเวชภัณฑ์การแพทย์
  และมีการประเมินคุณภาพ ประสิทธิภาพ และราคาให้เหมาะสมอย่างสม่ำเสมอ

(ข) ผลกระทบจากกระบวนการผลิตต่อสิ่งแวดล้อม

ผลกระทบต่อสิ่งแวดล้อม

  หากว่าด้วยเรื่องของสิ่งแวดล้อมแล้ว บริษัทได้สนับสนุนนโยบายการอนุรักษ์พลังงาน
  โดยมองเห็นส่วนร่วมสาธารณะประโยชน์ที่จะส่งเสริมให้มีการนำกลับมาใช้ใหม่ด้วยนโยบาย
  Reduce, Reuse และ Recycle ในของใช้วัตถุสิ้นเปลือง เช่น กระดาษ นอกจากนี้บริษัท
  ได้มีการรณรงค์ ให้พนักงานเรียนรู้การใช้น้ำทุกหยดอย่างมีคุณค่า ไม่ให้ใช้น้ำอย่างฟุ่มเฟือย
  โดยทางบริษัทมีระบบการบำบัดน้ำเสีย
  จนสามารถนำน้ำเสียที่บำบัดแล้วมาใช้ในการดูแลพื้นที่สีเขียวภายในโรงพยาบาล
  ทุกวันนี้ทางองค์กรมีความพยายามอย่างจริงจัง
  และมุ่งมั่นที่จะทำธุรกิจของเราให้เป็นมิตรกับสิ่งแวดล้อม
  มีการรณรงค์ในเรื่องการปลูกต้นไม้เพื่อเพิ่มพื้นที่สีเขียว ภายในปี 2558
  ทางบริษัทจะทำโครงการอนุรักษ์ป่าชายเลน ทั้งสัตว์น้ำและชุมชุนที่จะอยู่ร่วมกันอย่างมีคุณภาพ
  เพื่อต้องการให้คนรุ่นใหม่ปลูกฝังให้เกิดความเข้าใจถึงประโยชน์ของผืนป่า
  ใช้ประโยชน์ในการพักผ่อน และรักษาผืนป่าชายเลนไปพร้อมกัน

2.3 งานที่ยังไม่ส่งมอบ

-ไม่มี-

3. ปัจจัยความเสี่ยง

3.1 ความเสี่ยงจากความท้าทายทางเศรษฐกิจ

  ที่ผ่านมาประเทศไทย ได้เผชิญปัญหารุมเร้าทั้งจากภายในประเทศและภายนอกประเทศ
  โดยสถานการณ์ในประเทศเทศนั้น ในช่วง 6-7 เดือนที่ผ่านมา
  การบริโภคหรือการใช้จ่ายยังคงชะลอตัว โดยเฉพาะประชาชนในต่างจังหวัดมีการบริโภคที่ลดลง
  อย่างเห็นได้ชัด

  แม้ว่า ประเทศไทยมีความได้เปรียบจากธุรกิจท่องเที่ยวเชิงการแพทย์
  เนื่องจากมีผู้เชี่ยวชาญทั้งศัลยกรรมพลาสติก โรคหัวใจ และอื่นๆ ที่ได้มาตรฐาน
  และราคาถูกกว่าในต่างประเทศ แต่ด้วยสถานการณ์วุ่นวายทางการเมือง
  การประกาศใช้กฎอัยการศึก และจากปัญหาหนี้ในสหภาพยุโรปที่อาจยืดเยื้อต่อไป
  ทำให้ชาวต่างชาติเดินทางเข้ามาประเทศไทยน้อยลง
  ส่งผลให้โรงพยาบาลหลายแห่งเปลี่ยนยุทธศาสตร์มายังกลุ่มเป้าหมายระดับกลางและระดับล่างมากขึ้น

  อย่างไรก็ดี จากความได้เปรียบของทำเลที่ตั้งของโรงพยาบาลเอกชลทั้ง 2
  แห่งที่อยู่ในใจกลางเมือง อีกทั้งการได้รับมาตรฐานรับรองคุณภาพระดับประเทศ (HA –
  Hospital Accreditation)
  ทำให้โรงพยาบาลสามารถเพิ่มโอกาสทางธุรกิจและขยายฐานลูกค้าได้อย่างมีประสิทธิภาพ เช่น
  การว่าจ้างแพทย์ที่มีความเชี่ยวชาญเฉพาะทางมากขึ้น
  หรือการเปิดศูนย์รักษาเฉพาะโรคที่มีความซ้ำซ้อน เช่น ศูนย์โรคหัวใจ เป็นต้น
  เพื่อให้ครอบคลุมต่อความต้องการของผู้มาใช้บริการและรักษาความได้เปรียบในการแข่งขันในอนาคต

3.2 ความเสี่ยงทางด้านการแข่งขันดำเนินงาน

การให้บริการ ( Service Capacity)
โดยลูกค้าส่วนหนึ่งหันไปพึ่งพาโรงพยาบาลของภาครัฐมากขึ้น
ในขณะที่กลุ่มลูกค้าทั่วไปที่เคยเป็นลูกค้ากลุ่มใหญ่ ก็สนใจที่จะเข้าอยู่ในโครงการเหมาจ่าย
จึงทำให้เกิดเป็นกลยุทธ์ทางการตลาด ที่จะเรียกลูกค้ากลับมาใช้บริการ
และต้องทำความเข้าใจกับพฤติกรรมผู้บริโภค โดยต้องปรับวิธีให้ผู้ป่วยเป็นส่วนหนึ่งของทีมรักษาคือ
เป็นส่วนร่วมในการเข้าใจพฤติกรรมในการรักษา เพื่อให้เกิดผลดีต่อโรคของผู้ป่วย
แพทย์จำเป็นต้องให้ความรู้เรื่องโรค อธิบายกระบวนการ และขั้นตอนการรักษาอย่างเปิดเผย
มีข้อมูลที่เป็นจริง

การทำโครงการเหมาจ่าย หรือการรักษาแบบ Package
ทำให้ลูกค้าสามารถควบคุมค่าใช้จ่ายได้ระดับหนึ่ง และเป็นการรักษาฐานลูกค้าที่มีอยู่เดิม
และได้ขยายฐานลูกค้าใหม่ไว้ได้

โรงพยาบาลเอกชนต้องเผชิญกับความเสี่ยงด้านการแข่งขันของโรงพยาบาลภาครัฐ
เนื่องจากภาครัฐให้ความสำคัญในการพัฒนาคุณภาพ สถานบริการสาธารณสุขเพิ่มขึ้น
โดยมีการกำหนดมาตรฐานการบริการให้มีมาตรฐานเทียบเท่าสากล
และพยายามผลักดันให้โรงพยาบาลของรัฐออกนอกระบบ เป็นธุรกิจแสวงหากำไร
และสามารถบริหารธุรกิจอยู่ได้ด้วยตนเอง
จึงมีการเปิดคลินิกพิเศษให้บริการแก่ลูกค้าในกลุ่มที่ไม่สามารถมาใช้บริการในช่วงกลางวันได้
ด้วยความสะดวกและคุณภาพการบริการที่ปรับปรุงขึ้นมาภายใต้ค่าบริการรักษาที่ใกล้เคียงหรือต่ำกว่าเล็กน้อย
จึงส่งผลให้เกิดการแย่งชิงลูกค้าจากโรงพยาบาลภาคเอกชน

สำหรับโรงพยาบาลเอกชล ต้องปรับตัวตลอดเวลา กับกลยุทธ์ด้านราคา
ซึ่งต้องใช้ควบคู่กับการเพิ่มประสิทธิภาพในการให้บริการ
ทั้งการสร้างความประทับใจในการเข้าใช้บริการ และคุณภาพในการรักษาพยาบาล
แทนการแข่งกันที่ความหรูหราของอาคารสถานที่ และอุปกรณ์ทางการแพทย์ที่เน้นความทันสมัย
ความล้ำเลิศของเครื่องมือทางการแพทย์ ซึ่งอาจมากเกินความจำเป็น
ซึ่งเป็นเป้าหมายของโรงพยาบาลเอกชนระดับสูง ที่ต้องสร้างบรรยากาศความเป็นเลิศ
สำหรับลูกค้าซึ่งอยู่ในระดับ High end

3.3 ความเสี่ยงจากการขาดแคลนบุคลากร

ธุรกิจทางด้านโรงพยาบาลกำลังที่เฟื่องฟูในปัจจุบัน
มีหลายโรงพยาบาลกำลังขยายเครือข่ายกิจการไปทั่วทุกแห่งในประเทศไทย
เพื่อสร้างอาณาจักรโรงพยาบาลครอบคลุมตลาดบน – กลาง – ล่าง แต่ด้วยภาวะวิกฤติคือ
การสรรหาหรือผลิตบุคลากรด้านการแพทย์ไม่เพียงพอ
หรือไม่ทันที่จะรองรับการลงทุนในการเปิดโรงพยาบาลใหม่ ทำให้การแข่งขันด้านการจัดจ้าง
การแย่งตัวคนทำงาน หรือปัญหาในอัตราค่าจ้างเพิ่มสูงขึ้น เพื่อแย่งตัวบุคคลที่มีประสบการณ์
มีความสามารถพร้อมไปเริ่มการทำงานได้ทันที “ภาวะสงครามแย่งคนเก่ง” จึงเกิดขึ้น

ดังนั้น การที่มีคนเก่งพร้อมใช้งานจึงมีน้อย เพราะผลิตไม่ทัน
หรือบางคนก็ตัดสินใจเปลี่ยนไปทำงานสายวิชาชีพอื่นที่ไม่ต้องขึ้นเวร สลับกัน 24 ชั่วโมง
จึงทำให้เกิดสภาวะการอุปสงค์ (Demand) ของแรงงานมากกว่าอุปทาน (Supply)
ที่จะตอบสนองได้ จึงไม่น่าแปลกใจที่องค์กรต้องจ่ายค่าตอบแทนที่สูงขึ้น เพราะ
การที่มีคนเก่งอยู่ในตลาดแรงงานน้อย ทำให้พนักงานลาออก
เพื่อเปลี่ยนไปทำงานที่จ่ายค่าจ้างที่ดีกว่า ง่ายขึ้น และมากขึ้น

ท่ามกลางอุปสรรคเหล่านี้ ทางโรงพยาบาลเอกชล
ก็มิได้หยุดยั้งการพัฒนาบุคลากรทุกระดับให้มีความรู้ และทักษะในทุกสายงานขึ้น
ทางองค์กรได้ลงทุนว่าจ้างบริษัทที่มีแบรนด์เป็นที่น่าเชื่อถือ มาวางฐานการคัดเลือกพนักงาน
มีระบบการประเมินผลงานที่โปร่งใสยุติธรรม
มีระบบพัฒนาฝึกอบรมพนักงานให้มีความรู้ความสามารถอย่างต่อเนื่อง
มีโอกาสก้าวหน้าในสายอาชีพอย่างชัดเจน มีอัตราค่าตอบแทน และสิทธิประโยชน์ต่างๆ
ที่สะท้อนมาตรฐานของตลาดในสายการรักษาพยาบาล

ทางองค์กรได้ปรับกลยุทธ์ในการพัฒนา ให้กับบุคลากรที่เห็นว่า มีศักยภาพ
โดยสร้างโอกาสให้พวกเราได้เรียนรู้
และสร้างเสริมความสามารถในสิ่งที่เป็นประโยชน์กับทั้งตัวพนักงาน และองค์กร
ทางโรงพยาบาลได้พยายามหมั่นดูแลพนักงานเหล่านี้
ให้มีความผูกพันกับองค์กรด้วยแรงจูงใจที่เหมาะสม

3.4 ความเสี่ยงจากการดำเนินงานจากความไม่แน่นอนของภาครัฐ

  ธุรกิจโรงพยาบาลต้องดำเนินกิจการ ภายใต้การควบคุมดูแล โดยกระทรวงสาธารณสุข
  ซึ่งเป็นหน่วยงานภาครัฐในช่วงหลายปีที่ผ่านมา
  โรงพยาบาลเอกชนหลายแห่งได้เลือกที่จะเข้าสู่ระบบให้บริการรักษาพยาบาลในรูปแบบประกันสังคมเพื่อเพิ่มฐานลูกค้าให้มากขึ้น
  อย่างไรก็ดีโรงพยาบาลภาคเอกชนเหล่านั้นก็ได้รับผลกระทบจากค่าใช้จ่ายของสิทธิการรักษาพยาบาลของรัฐบาลชุดเดิม
  ไม่มีความแน่นอนในการรับผิดชอบค่าใช้จ่าย ค่ารักษาพยาบาล ซึ่งขาดความเที่ยงตรง
  และสม่ำเสมอ กฎเกณฑ์ก็ถูกเปลี่ยนแปลง โดยมิได้บอกกล่าวล่วงหน้า
  การทำสัญญาดูแลคนไข้ประกันสังคมระหว่างภาครัฐ และภาคเอกชน ก็เป็นสัญญาต่างฉบับ
  ไม่มีความเสมอภาคในการใช้บังคับ โรงพยาบาลภาคเอกชนต้องให้การรักษาคนไข้ไปก่อน
  ส่วนค่าใช้จ่ายในบางส่วนที่รัฐไม่พร้อมก็จะมีหนี้ค้างไว้เป็นเวลา 1 – 2 ปี

ด้วยการเปลี่ยนแปลงกฎระเบียบใหม่ หรือการตีความประกาศใช้กฎหมายของประกันสังคม
ที่ให้ภาคเอกชนเพิ่มประเภทการให้บริการรักษาพยาบาลที่มากขึ้น
แต่การจ่ายคืนเพิ่มความเข้มงวดมากขึ้น โดยไม่รับฟังเหตุผล หรือให้มีส่วนร่วมในการชี้แจง
อาจก่อให้เกิดผลเสียหายกับภาครัฐได้ในอนาคต เพราะคนไข้ที่ใช้สิทธิระบบหลักประกันสุขภาพ
ก็จะเกิดขึ้นในภาครัฐเพียงอย่างเดียว
ที่ภาครัฐต้องแบกภาระค่าใช้จ่ายในการรักษาพยาบาลอย่างไม่มีที่สิ้นสุด หากโรงพยาบาลภาคเอกชน
จะเปลี่ยนทิศทางไม่รับผู้ป่วยสิทธิประกันสังคมมากขึ้น
ค่าใช้จ่ายก็จะหนักไปกองอยู่ที่โรงพยาบาลภาครัฐ ทั้งสิทธิประกันสังคมและสิทธิประกันสุขภาพ
แน่นอนว่า รายได้จากประกันสังคมที่รัฐจะแบ่งมาให้โรงพยาบาลเอกชนบางส่วน
แต่ในระยะยาวทุกโรงพยาบาลก็ต้องคำนวณความคุ้มทุนหรือไม่
หากมีค่าใช้จ่ายเพิ่มขึ้นตลอดโดยรัฐไม่ได้เห็นความสำคัญของโรงพยาบาลภาคเอกชน
ที่ได้ช่วยเหลือรัฐอยู่
อีกส่วนหนึ่งความเสี่ยงของการขาดดุลในงบประมาณค่าใช้จ่ายของรัฐก็อาจทำให้เกิดความขาดทุนของประเทศได้

4. ทรัพย์สินที่ใช้ในการประกอบธุรกิจ

  ---------------------------------- ---------------- --------------------------------- ------------------ ----------------------------
  รายการ                             มูลค่าตามบัญชีสุทธิ    ลักษณะกรรมสิทธิ์                                         วงเงินของภาระหลักประกันทรัพย์สิน

  ที่ดิน                                40,160,300.00    ส่วนหนึ่งใช้เป็นหลักประกันเบิกเงินเกินบัญชี                      30 ล้านบาท

  อาคารและส่วนประกอบ                  214,703,638.98                                                        

  ที่ดิน                                48,000,000.00                                                         300 ล้านบาท

  อาคารและส่วนประกอบ                  302,601,533.24   ใช้เป็นหลักประกันเงินกู้ยืม                                  

  งานระหว่างก่อสร้างและติดตั้ง             568,418.00                                                            

  เครื่องมือและอุปกรณ์ทางการแพทย์          99,827,609.30    เป็นของบริษัท                                           -

  อุปกรณ์สำนักงานและเครื่องตกแต่งและติดตั้ง   29,442,172.90    เป็นของบริษัท                                           -

  ยานพาหนะ                           10,360,667.63    เป็นของบริษัท                                           -

  งานระหว่างก่อสร้างและติดตั้ง             5,089,343.29     เป็นของบริษัท                                           -

  รวม                                750,753,683.34                                                        
  ---------------------------------- ---------------- --------------------------------- ------------------ ----------------------------

5. ข้อพิพาททางกฎหมาย

บริษัทฯ ไม่มีข้อพิพาททางกฎหมายที่มีผลกระทบด้านลบต่อสินทรัพย์ของบริษัทฯ ที่มีมูลค่าสูงกว่าร้อยละ
5 ของส่วนของผู้ถือหุ้น ณ วันที่ 31 ธันวาคม 2557

6. ข้อมูลทั่วไปและข้อมูลสำคัญอื่นๆ

ชื่อบริษัท : บริษัท โรงพยาบาลเอกชล จำกัด (มหาชน)

เลขทะเบียนบริษัท : บมจ.0107537001064

ประเภทธุรกิจ : โรงพยาบาลเอกชน

ทุนจดทะเบียน : 150 ล้านบาท ทุนจดทะเบียนชำระแล้ว 149,909,264 บาท

จำนวนหุ้นสามัญ : 149,909,264 หุ้น ราคาที่ตราไว้หุ้นละ 1 บาท

ที่ตั้งบริษัท : 68/3 หมู่ที่ 2 ถนนพระยาสัจจา ตำบลบ้านสวน อำเภอเมือง จังหวัดชลบุรี 20000

โทรศัพท์ 0-3827-3840-7, 0-3893-9999

โทรสาร 0-3827-3848

เว็บไซต์ : www.aikchol.com

แผนกทะเบียนหุ้น : โทรศัพท์ 0-3893-9999 ต่อ 1126, โทรสาร 0-3827-3848

E-mail : ir@aikchol.com, kullanit@aikchol.com

ข้อมูลที่สำคัญอื่น

ปีที่จดทะเบียนใน

ตลาดหลักทรัพย์แห่ง

ประเทศไทย : 10 มกราคม 2535

ชื่อย่อหลักทรัพย์ : AHC

รอบปีบัญชี : 1 มกราคม – 31 ธันวาคม

บุคคลอ้างอิง

นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

62 อาคารตลาดหลักทรัพย์แห่งประเทศไทย ถนนรัชดาภิเษก

แขวงคลองเตย เขตคลองเตย กรุงเทพฯ 10110

โทรศัพท์ 0-2229-2888, โทรสาร 0-2359-1259

เว็บไซต์ www.tsd.co.th

ผู้สอบบัญชี : บริษัท สอบบัญชีธรรมนิติ จำกัด

 267/1 ถนนประชาราษฎร์ สาย 1 แขวงบางซื่อ เขตบางซื่อ 

 กรุงเทพฯ 10800,โทรศัพท์ 0-2587-8080,โทรสาร 0-2586-0301 

เว็บไซต์ www.dharmniti.co.th

ที่ปรึกษากฎหมาย : บริษัท ที่ปรึกษากฎหมายสากล จำกัด

อาคาร สาทรซิตี้ ทาวเวอร์ ชั้น 18

  เลขที่ 175 ถนนสาทรใต้ แขวงทุ่งมหาเมฆ เขตสาทร กรุงเทพฯ 10120

  โทรศัพท์ 0-2679-6005, 0-2679-6015

โทรสาร 0-2679-6041, 0-2679-6042